Blanár, Juraj, minister zahraničných vecí a európskych záležitostí SR (2024-01-11):
Vážený pán poslanec, minister dopravy uvádza nasledovné: Pri tvorbe systémového prístupu, ktorého výsledkom by bolo zlepšenie súčasného, súčasného nevyhovujúceho stavu, je preto potrebné vychádzať zo základných poznatkov, ktoré by vytvorili predpoklady pre možnosť trvalého udržateľného plánovania pri zabezpečení financovania programu v dlhodobom časovom horizonte. Ministerstvo dopravy Slovenskej republiky si v programovej štruktúre na uvedený účel vytvorila samostatný prvok, je tu uvedené číslo rekonštrukcia a modernizácia mostných objektov na cestách I. triedy. V rámci prípravy návrhu rozpočtu na roky 2024 a 2026 si Ministerstvo dopravy Slovenskej republiky nárokovalo finančné prostriedky kapitálové výdavky na rekonštrukciu mostných objektov na cestách I. triedy nasledovne: Na rok 2024 je to 20 miliónov, zaokrúhlene 400-tisíc, na rok 2025 je to 35 miliónov, zaokrúhlene 100-tisíc a na rok 2026 je to 35 miliónov, zaokrúhlene 100-tisíc. Pri súčasnej kritickej kumulácii mostných objektov v stupňoch s vysokým rizikom potreby obmedzenia prevádzky je aplikácia strategického plánovania v podmienkach Slovenskej správy ciest realizovateľná len s určitým časovým posunom. Dôvodom je najmä rozsah potrieb výrazne prevyšujúci možnosti správcu a nevyhnutnosť prijatia prijať také opatrenia, ktoré by umožnilo riešiť túto situáciu v relatívne krátkom čase. Z tohto dôvodu ministerstvo dopravy okrem potreby výraznej alokácie finančných prostriedkov v dlhodobo predvídateľnom objeme analyzuje aj alternatívne možnosti financovania kritickej situácie mostných objektov. Jedných z takýchto modelov sa javí model PPP projektov, to znamená projektov súkromného verejného partnerstva. Záverom ministerstva dopravy je vytvoriť synergický efekt medzi implementáciou mostného programu, t. j. výrazným navýšením finančných prostriedkov zo štátneho rozpočtu v dlhodobom horizonte tak, aby bolo možné čo najefektívnejšie spomaliť a zvrátiť proces degradácie mostných objektov a realizáciou plošnej revitalizácie mostných objektov prostredníctvom PPP projektov. Za týmto účelom ministerstvo dopravy v súčasnosti analyzuje možnosti realizácie plošnej obnovy mostných objektov pomocou PPP projektov, pričom podľa predbežných analýz sa takýto model javí ako vhodný. Aby bolo možné vyhodnotiť aj výhodnosť takéhoto modelu realizácie ministerstvo dopravy zabezpečí vypracovanie štúdie uskutočniteľnosti PPP projektu v súlade s metodickými dokumentami Ministerstva financií Slovenskej republiky. Súčasťou tejto štúdie bude aj obligátny prepočet hodnoty za peniaze. Vzhľadom na aktuálne ekonomické ukazovatele a potrebu konsolidácie verejných financií je zámerom ministerstva dopravy eliminovať vplyv PPP projektu na štátny dlh a platby koncesionárovi rozložiť v čase bez nutnosti disponibility finančných prostriedkov v momente začatia realizácie PPP projektu. Cieľom je uhrádzať platby súkromnému partnerovi až v momente, keď dôjde k dosiahnutiu vopred dohodnutého míľnika napríklad uvedenie určitého počtu obnovených mostov do prevádzky. Pri aplikovaní odhadu nákladov na diagnostiku, projektovú prípravu a samotnú rekonštrukciu mostných objektov by pri alokácii výšky 30 miliónov eur na rok zo štátneho rozpočtu bolo možné súčasný nepriaznivý stav mostných objektov zvrátiť v priebehu cirka 16-tich rokov. Pri zabezpečení alokácie z prostriedkov vo výške 50 miliónov eur na rok by bolo možné súčasný stav zvrátiť v priebehu desiatich rokov. Príprava na rekonštrukcia mostných objektov v danom kraji bude prebiehať v súlade s harmonogramom prípravy a výstavby mostných projektov cestnej infraštruktúry v závislosti od disponibilných finančných prostriedkov vyčlenených v rozpočte Slovenskej správy ciest. Pán predsedajúci, skončil som.